АҞӘА, ажьырныҳәа 25– Sputnik. Урыстәыла ахада Владимир Путин Венесуела ахада Николас Мадуро ҭелла даниацәажәоз иҳәеит атәыла анҭыҵынтәи аҩныҵҟа политикатә ҭагылазаашьа аиларҩынтраан, Урыстәыла хымԥада Венесуела азиншьаҭа змоу аиҳабыра адгылара шырнаҭо атәы. Абри атәы аанацҳауеит РИА Новости.
Владимир Путин Николас Мадуро даниҿцәажәоз иҳәеит атәылаҿ аҭагылазаашьа ахалагалара жәларбжьаратәи азинқәа рнормақәа ирҿагылоит ҳәа.
Иара убасгьы Урыстәыла ахада иҳәеит венесуелатәи ауаажәларратә еилазаара рыҩныҵҟа аҭыԥ змоу аилибамкаарақәа аҭынч еиҿцәажәарала аҭышәныртәалара амҩақәа рзыԥшаатәуп ҳәа.
Мадуро иакәзаргьы иахьазы иҟоу аҭагылазаашьа ахәшьара аиҭеит, ҭабуп ҳәа ахиҳәааит Москва имҩаԥнаго аполитика, иҳәеит ԥхьаҟагьы дшақәгәыӷуа урыстәыла-венесуелатәи аизыҟазаашьақәа рыҿиара.
Венесуела аоппозициатә парламент аиҳабы Хуан Гуаидо атәыла ахада инапынҵақәа назыгӡо ҳәа ихы рылеиҳәеит ажьырныҳәа 23 рзы.
Вашингтон Венесуела аоппозициатә парламент аиҳабы Хуан Гуаидо атәыла аамҭалатәи ахада ҳәа дазханаҵеит, аҳәамҭагь ҟанаҵеит Венесуела адемократиа аиҭашьақәыргыларазы иалшо зегь шыҟанаҵо.
Ажьырныҳәа 23 рзы Венесуела Иреиҳаӡоу аӡбарҭа Амилаҭтә ассамблеиа аӡбарақәа азакәан шьаҭа рымам ҳәа шьақәнаргылеит.